31977D0706
L 292/9
JURNALUL OFÍCIAL AL UNIUNII EUROPENE
DECIZIA CONSILIULUI
din 7 noiembrie 1977
de stabilire a unui obiectiv comunitar de reducere a consumului de energie primară în cazul apariției de dificultăți în aprovizionarea cu țiței și produse petroliere
(77/706/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 103,
având în vedere propunerea Comisiei,
întrucât realizarea unei politici energetice comune este unul din obiectivele stabilite de Comunitate; întrucât Comisia trebuie să propună măsurile ce trebuie luate în vederea atingerii acestui obiectiv;
întrucât realizarea unei solidarități reale între statele membre în eventualitatea unor dificultăți în aprovizionare este una dintre condițiile de bază pentru o politică a energiei în cadrul Comunității;
întrucât Consiliul adoptă Directiva 73/238/CEE din 24 iulie 1973 privind măsurile pentru atenuarea efectelor provocate de dificultățile în aprovizionarea cu țiței și produse petroliere (1);
întrucât Consiliul adoptă Directiva 68/414/CEE din 20 decembrie 1968 privind obligația statelor membre ale CEE de a menține stocuri minime de țiței și/sau produse petroliere (2), modificată prin Directiva 72/425/CEE (3);
întrucât, în cazul dificultăților în aprovizionare, consumul de energie în Comunitate trebuie redus în funcție de evoluția previzibilă a disponibilităților și de posibila utilizare a unei părți din rezervele strategice;
întrucât este necesară stabilirea unui obiectiv comun pentru a păstra unitatea pieței și pentru a garanta că toți utilizatorii de energie din cadrul Comunității suportă, într-o măsură echitabilă, dificultățile ce decurg din criză;
întrucât, respectând obiectivul comunitar de reducere a consumului de energie, statele membre iau măsurile adecvate, în funcție de structura specifică a piețelor lor,
ADOPTĂ PREZENTA DECIZIE:
Articolul 1
(1) Atunci când apar dificultăți în aprovizionarea cu țiței sau produse petroliere în unul sau mai multe state membre, Comisia, acționând la cererea unui stat membru sau din proprie inițiativă și după consultarea grupului prevăzut în Directiva 73/238/CEE, stabilește ca obiectiv pentru întreaga Comunitate o reducere a consumului de produse petroliere de până la 10 % din consumul normal. Această decizie este aplicabilă pe o perioadă de maximum două luni.
(2) Pentru a păstra unitatea pieței și pentru a se asigura că toți consumatorii de energie din Comunitate suportă, într-o măsură echitabilă, dificultățile ce decurg din criză, Comisia:
(a)
după expirarea perioadei de două luni și în limitele prevăzute la alineatul (1), propune Consiliului un nou obiectiv de reducere pentru:
-
produsele petroliere nesubstituibile, exprimat în procente din consumul acestor produse;
-
produsele petroliere substituibile, exprimat în procente din consumul tuturor resurselor de energie substituibile;
(b)
în eventualitatea unui deficit mai mare, poate propune Consiliului ca obiectivul de reducere a consumului să depășească 10 % și să fie extins și la alte forme de energie.
(3) Cantitățile de produse petroliere economisite ca urmare a reducerii diferențiate a consumului prevăzută la alineatul (2) se împart între statele membre.
(4) În termen de 10 zile, Consiliul hotărăște cu majoritate calificată asupra oricărei propuneri a Comisiei menționată la alineatul (2).
(5) Atunci când intervenția Comisiei a fost cerută de un stat membru, Comisia adoptă o decizie în termen de cinci zile lucrătoare de la primirea acestei cereri.
(6) Oricare stat membru poate sesiza Consiliul cu privire la orice decizie a Comisiei care stabilește un obiectiv de reducere a consumului. Consiliul poate abroga sau modifica o asemenea decizie în termen de 10 zile de la primirea acesteia, cu o majoritate calificată.
(7) Deciziile Comisiei se aplică imediat după notificarea statelor membre.
Articolul 2
Statele membre pun în aplicare, fără întârziere, toate măsurile necesare pentru reducerea consumului de produse petroliere și/sau energie în ansamblu într-o proporție cel puțin egală cu obiectivul stabilit în temeiul articolului 1.
Articolul 3
Statele membre informează Comisia asupra tuturor măsurilor aplicate în temeiul articolului 2 imediat ce acestea intră în vigoare.
Articolul 4
(1) Dacă, după consultarea grupului prevăzut în Directiva 73/238/CEE sau pe baza informațiilor comunicate de un stat membru, Comisia constată că situația referitoare la aprovizionarea cu țiței sau produse petroliere în unul sau mai multe state membre nu mai justifică aplicarea măsurilor de reducere a consumului:
(a)
decide să le modifice sau să le abroge, dacă măsurile au fost introduse printr-o decizie a Comisiei;
(b)
propune Consiliului modificarea sau abrogarea lor, dacă măsurile au fost introduse printr-o decizie a Consiliului.
(2) Deciziile Comisiei, adoptate în temeiul alineatului (1) litera (a), intră în vigoare imediat după notificarea statelor membre. Oricare stat membru poate trimite Consiliului orice decizie a Comisiei care modifică sau abrogă măsurile de reducere a consumului.
(3) Consiliul hotărăște cu o majoritate calificată în termen de 10 zile de la primirea acesteia.
Articolul 5
După consultarea statelor membre, Comisia stabilește normele de aplicare a prezentei decizii.
Articolul 6
Prezenta decizie se adresează statelor membre.
Adoptată la Bruxelles, 7 noiembrie 1977.